钦定古今图书集成/方舆汇编/职方典/第1331卷 > 《迟苏阁记》叶维城
## 钦定古今图书集成/方舆汇编/职方典/第1331卷 > 《迟苏阁记》叶维城

鹤峰，邑治后一崇冈耳。自东坡先生卜居，遂开生面，
环峰前后，各负胜观。然先生从蜀入惠，郡邑中湖山
之胜，千年占断，而生长兹土者，究不能搴芳荇藻，撷
秀云萝，不几令江山咄咄嗤人乎？余家郡城，去鹤峰
一衣带水，曾诛茅湖漘，仰止先生于山高水长之际。
而邑侯广宁连父母风流惠爱，尚友先生。六年政成，
取鹤峰祠堂新之。顾亭后隙地谓余曰：“此亭东偏，翠
峦万叠，锦浪千回，可无半椽，坐收胜势。且眺瞩之馀，
小憩北窗，晓风入户，又非先生睡美处乎？君长兹土
者也，盍亟图焉？”余为跃，喜且乐，与我公为方外交。爰
捐百缗，构垣九楹，凡欂植楄橑，瓴甓瑱霤之属，咸自
衡庀。计庸量期，浃月阁成。颜曰“‘迟苏’，余志也。亦以见
长兹土者，好事如予，或不见嗤于先生云尔。”